Resultater i treningskamper hevder fotballtrenere å ikke legge så vekt på, men for Lillestrøm er det aldri artig å tape for Vålerenga.

Det ble resultatet av Lillestrøms ene treningskamp under oppholdet på La Manga. To scoringer etter pause sørget for at Kjetil Rekdals disipler tok det første stikket mellom lagene i 2014.

Etter å ha scoret i alle sine fem treningskamper denne vinteren, var Magnus Haglund ikke fornøyd med angrepsspillet onsdag.

– Vi maglet flyt offensivt. Moryke Fofanas løp i bakrom stemte ikke helt. Og uten Erling Knudtzon som spiss ble laget dårligere. Vi fikk heller ikke brukt egenskapene som Fofana har som kantspiller, samtidig som trykket inne i boksen var godt nok, oppsummerer Lillestrøm-treneren.

Vi fulgte kampen live her!

– Tapte fortjent

På en ganske så god gressbane på spanskekysten avgjorde Vålerenga kampen i løpet av tre minutter i andre omgang.

Den første scoringen kom etter en corner da det var gått 60 minutter. En kort corner mot første ble avverget, men slått inn igjen av Ali Iqbal. Den endte hos Sivert Heltne Nilsen som traff en Lillestrøm-spiller på streken, returen kunne Morten Berre enkelt pirke i mål.

Tre minutter senere var det godt treff fra Oslo-klubbens nye islandske spiss som sørget for at Lillestrøm-keeper Arnold Origi måtte kapitulere. Fra hjørnet av 16-meteren limte Vidar Örn Kjartansson ballen i det lengste hjørnet.

Se Magnus Haglund gi spillerne terningkast seks på stranda!

Frode Kippe spilte første omgang med Magnar Ødegaard som midtstoppermakker, mens Ruben Gabrielsen dannet stopperpar med veteranen etter pause da Anders Østli kom inn som høyreback. Kippe, som før oppgjøret forventet litt ekstra trøkk siden Vålerenga var motstander, syntes de tapte fortjent.

– Det første målet kom etter en dødball og den skal vi renske unna. Så får de den andre scoringen rett etterpå og da gjorde vi det vanskelig for oss selv. Vi tapte fortjent, sier Kippe.

Mye nesten

Rett før de to socringene var Anders Østli nær ved å få headet ballen på mål fra god posisjon etter innlegg, men i likhet med Frode Kippe fra første omgang ble det bare nesten.

Og mellom scoringene sto Palmi Rafn Palmason klar til å fyre av et skudd fra 13-14 meter etter innlegg fra Østli, men islendingen traff standfoten sin med skuddet og det ble en lompe.

Mange unøyaktigheter sørget for at det ble mye nesten for romerikingene når de nærmet seg Vålerengas halvdel.

Innbytter Fred Friday fikk muligheten én mot én mot en Vålerenga-forsvarer etter at han kom inn, men nigerianeren som har fart og styrke som sine sterke sider valgte istedet for å skyte fra 35 meter. Langt utenfor for ordens skyld.

Sjansefattig

Første omgang var en kjedelig affære. Sett med Lillestrøm-øyne var den også helt uten sjanser. Moryke Fofana kom nærmest det som kan kalles en stor mulighet da han ble spilt fri og skjøt over fra spiss vinkel inne i 16-meteren.

Vålerenga var heller ikke lynfarlige før pause. Morten Berre fikk til en god heading etter 18 minutter på et et frispark, men Arnold Origi var raskt nede og reddet forsøket.

Like før pause satte Ali Iqbal ballen i mål for Oslo-laget, men venstrebacken var i offside da han mottok ballen inne i 16-meteren.

Lillestrøm måtte unnvære Bjørn Helge Riise, Erling Knudtzon, Petter Vaagan Moen og Joachim Osvold på grunn av skader.

Vålerenga - Lillestrøm 2-0 (0-0)

Mål: 1-0 Morten Berre (60), 2-0 Vidar Örn Kjartansson. Gule kort: Johan Andersson, Lillestrøm. Alexander Mathisen, Vålerenga. Dommer: Per Ivar Staberg.

Lillestrøm (4-4-2): Arnold Origi – Ruben Gabrielsen, Magnar Ødegaard (Anders Østli i 45 min.), Frode Kippe, Stian Ringstad – Marius Lundemo, Johan Andersson, Ohi Omoijuanfo (Erik Mjelde i 22 min.), Simen Kind Kind Mikalsen (Fred Friday i 27 min.) – Palmi Rafn Palmason, Moryke Fofana.